(46)

Der kan gribes hurtigere og mere pålideligt ind over for ulovligt indhold, hvis onlineplatforme træffer de nødvendige foranstaltninger til at sikre, at behandlingen af anmeldelser indgivet af pålidelige indberettere inden for deres respektive udpegede ekspertiseområde gennem de anmeldelses- og fjernelsesmekanismer, der foreskrives i denne forordning, prioriteres, og at der træffes en hurtig afgørelse under hensyntagen til en retfærdig procedure, uden at dette berører kravet om at behandle og træffe afgørelse om alle anmeldelser indgivet gennem disse mekanismer på en objektiv måde . En sådan status som pålidelig indberetter bør kun for en periode på to år tildeles enheder og ikke enkeltpersoner, der bl.a. har påvist, at de har særlig ekspertise og kompetence til at bekæmpe ulovligt indhold, at de repræsenterer kollektive interesser, og at de arbejder omhyggeligt og objektivt og har en gennemsigtig finansieringsstruktur. Koordinatoren for digitale tjenester bør have mulighed for at forny statussen, hvis den pågældende pålidelige indberetter fortsat opfylder kravene i denne forordning . Sådanne enheder kan være offentlige, f.eks. for så vidt angår terrorrelateret indhold, nationale retshåndhævende myndigheders enheder for internetindberetning eller Den Europæiske Unions Agentur for Retshåndhævelsessamarbejde (»Europol«), eller de kan være ikkestatslige organisationer , forbrugerorganisationer og halvoffentlige organer såsom de organisationer, der indgår i INHOPE-netværket af hotlines til indberetning af materiale med seksuelt misbrug af børn, og organisationer, der anmelder ulovlige, racistiske og fremmedfjendske tilkendegivelser online. Pålidelige indberettere bør offentliggøre let forståelige og detaljerede rapporter om anmeldelser, der er indgivet i overensstemmelse med artikel 14. Disse rapporter bør angive oplysninger såsom anmeldelser, der er kategoriseret efter hostingtjenesteudbyderens enhed, typen af anmeldt indhold, de retlige bestemmelser, der påstås at være overtrådt af de pågældende indhold, og udbyderens trufne foranstaltninger. Rapporterne bør også omfatte oplysninger om alle potentielle interessekonflikter og kilder til finansiering samt den procedure, der er indført af den pålidelige indberetter for at bevare sin uafhængighed. For intellektuelle ejendomsrettigheder kan brancheorganisationer og rettighedshavere få tildelt status som pålidelige indberettere, hvis de har godtgjort, at de opfylder de gældende betingelser og udviser respekt for undtagelser og begrænsninger med hensyn til intellektuelle ejendomsrettigheder . Reglerne i denne forordning om pålidelige indberettere bør ikke forstås således, at de forhindrer onlineplatforme i at behandle anmeldelser indgivet af enheder eller enkeltpersoner, der ikke er blevet tildelt status som pålidelige indberettere i henhold til denne forordning, på samme måde og i at samarbejde med andre enheder på anden vis i overensstemmelse med gældende ret, herunder denne forordning og Europa-Parlamentets og Rådets forordning (EU) 2016/794 (43) . Med henblik på at undgå misbrug af den pålidelige indberetters status bør det være muligt at suspendere dennes status, når en koordinator for digitale tjenester i etableringslandet har indledt en undersøgelse af legitime grunde. Suspensionen bør ikke vare længere end den tid, der er påkrævet for at foretage undersøgelsen, og bør fastholdes, hvis koordinatoren for digitale tjenester i etableringslandet har fastslået, at den pågældende enhed fortsat kan betragtes som en pålidelig indberetter.